RESOLUCIÓN do 24 de novembro de 2017, da Secretaría Xeral da Igualdade, pola que se resolven as solicitudes de axudas previstas na Resolución do 5 de maio de 2017 pola que se establecen as bases reguladoras que rexerán as axudas á conciliación da vida familiar e laboral como medida de fomento da corresponsabilidade para as persoas traballadoras que se acollan á redución da súa xornada de traballo, cofinanciadas polo Fondo Social Europeo (FSE) con cargo ao programa operativo FSE Galicia 2014-2020, e se convocan para o ano 2017 (SI440A).
Vicepresidencia e Consellería de Presidencia, Administracións Públicas e Xustiza — III. Outras disposicións — 01/12/2017

Por Resolución do 5 de maio de 2017, da Secretaría Xeral da Igualdade (DOG núm. 95, do 19 de maio), establecéronse as bases reguladoras e convocáronse para o ano 2017 as axudas á conciliación da vida familiar e laboral como medida de fomento da corresponsabilidade para as persoas traballadoras que se acollan á redución da súa xornada de traballo.
Estas subvencións están cofinanciadas polo Fondo Social Europeo, nunha porcentaxe do 80 %, a través do programa operativo FSE Galicia 2014-2020, no obxectivo temático 8 «promover a sustentabilidade e a calidade no emprego e favorecer a mobilidade laboral»; prioridade de investimento 8.4 «a igualdade entre homes e mulleres en todas as áreas, incluído o acceso ao emprego e á carreira profesional e a conciliación da vida laboral e a privada, así como a promoción do salario igualitario pola realización do mesmo traballo»; obxectivo específico 8.4.2 «(Re) integrar e manter no mercado laboral as persoas con dependentes ao seu cargo, a través de medidas de conciliación da vida persoal e laboral, e fomentar a igualdade de xénero no ámbito formativo, educativo e laboral».
Segundo o artigo 13.3 das bases reguladoras, a notificación individual de todas as resolucións poderase substituír pola publicación no Diario Oficial de Galicia, de acordo co establecido no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións serán obxecto de publicación no Diario Oficial de Galicia, a cal producirá os mesmos efectos da notificación. Nesta publicación especificarase a data da convocatoria, a entidade beneficiaria, a cantidade concedida e a finalidade da subvención outorgada, así como as solicitudes desestimadas, con expresión sucinta dos motivos da desestimación.
Unha vez rematada a fase de instrución das solicitudes recibidas na Secretaría Xeral da Igualdade, avaliadas as solicitudes pola comisión de valoración prevista no artigo 11.2 das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as axudas á conciliación da vida familiar e laboral como medida de fomento da corresponsabilidade para as persoas traballadoras que se acollan á redución da súa xornada de traballo que se indican no anexo I, como consecuencia da aplicación dos criterios de valoración e prelación previstos no artigo 12 e segundo o establecido no artigo 6 das bases reguladoras, por un importe total de 439.357,73 euros, con cargo á aplicación orzamentaria 05.11.312G.480.0, código de proxecto 2016 00018, dos orzamentos xerais da Comunidade Autónoma de Galicia para 2017.
Segundo. No anexo II relaciónanse as solicitudes que non poden ser atendidas por terse esgotado o crédito orzamentario e que quedan en reserva para ser atendidas para o caso de que quedase crédito libre, ben por producirse algunha renuncia ou ben por incremento do crédito orzamentario destinado a esta subvención (artigo 11.4, último parágrafo), sempre que, como consecuencia destas circunstancias, se teña liberado crédito suficiente para a correspondente concesión.
Terceiro. Excluír e declarar desistidas as solicitudes que se relacionan no anexo III, con indicación da causa específica, por non cumpriren o requisito de emenda e/ou achega dos documentos preceptivos no prazo establecido, segundo o disposto no artigo 10.1 das bases reguladoras, ou ben por non cumpriren algún dos requisitos establecidos nas referidas bases.
Cuarto. Informar as persoas beneficiarias que figuran no anexo I desta resolución que a data límite para a presentación da documentación xustificativa necesaria para proceder ao pagamento da subvención é o 14 de decembro de 2017, de acordo co artigo 16.1 das bases reguladoras, na súa redacción dada pola Resolución do 12 de setembro de 2017, pola que se amplía o prazo de presentación da documentación xustificativa e de presentación da solicitude de pagamento (DOG núm. 175, do 14 de setembro). A falta de presentación da solicitude de pagamento/xustificación no prazo establecido comportará a perda do dereito ao cobramento da subvención (artigo 16.3).
A documentación que se ten que presentar é a seguinte:
a) Solicitude de pagamento (anexo IV das bases reguladoras).
b) Folla de recollida de datos de indicadores de execución e resultados (no modelo dispoñible na páxina web da Secretaría Xeral da Igualdade).
c) Para o caso de que o período subvencionado inclúa días dos meses de abril e maio de 2017, deberá presentarse a documentación relacionada nas letras c), d) e mais e) do número 1 do artigo 8 desta resolución, referidos aos ditos meses, e que non se achegase no momento da solicitude: certificado da vida laboral da persoa beneficiaria e, se é o caso, do seu cónxuxe ou parella, documentación acreditativa da situación de redución de xornada da Tesouraría Xeral da Seguridade Social (IDC, facilitado pola empresa) ou certificación equivalente do sistema de previsión social distinto ao da Seguridade Social);
Así mesmo, infórmaselles de que a aceptación da subvención comunitaria implicará a súa aparición na lista pública de operacións coa información recollida no anexo XII do Regulamento (UE) 1303/2013, en relación co artigo 115.2 da mesma norma xurídica. E lémbraselles que deben cumprir cos requisitos e obrigas exixidos nos artigos 10 e 11 da Lei 9/2007, do 13 de xullo, de subvencións de Galicia, e coas obrigas establecidas no artigo 16 das bases reguladoras.
Quinto. Esta resolución esgota a vía administrativa e, contra ela, poderá interpoñerse recurso potestativo de reposición ante a secretaria xeral da Igualdade, no prazo dun mes, contado desde o día seguinte ao desta publicación, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contado a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de novembro de 2017
(*) Último expediente: expediente SI440A 2017/116 presentado o día 29 de maio de 2017 ás 10.22 horas.